Σύμφωνα με την συνθήκη διανομής των εδαφών της Βυζαντινής Αυτοκρατορίας την Partitio Terrarum Imperii Romaniae που υπογράφτηκε στις 12 Απριλίου 1204 στην Κωνσταντινούπολη μεταξύ των Σταυροφόρων της Δ΄ Σταυροφορίας και της Δημοκρατίας της Βενετίας, τα νησιά του Ιονίου πελάγους αποδόθηκαν στον κλήρο των Βενετών. Επειδή όμως από το 1185 τα νησιά Κεφαλονιά, Ζάκυνθος και Ιθάκη, αποτελούσαν τμήμα του βασιλείου της Σικελίας γνωστό σαν Παλατινή Κομητεία Κεφαλληνίας και Ζακύνθου, η Βενετία θα έπρεπε να τα κατακτήσει για να μπορέσει να τα εντάξει στα υπερπόντια εδάφη της, ενέργεια δαπανηρή και χρονοβόρα.